2006E0795 — LV — 04.08.2009 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:









▼B

PADOMES KOPĒJĀ NOSTĀJA 2006/795/KĀDP

(2006. gada 20. novembris)

par ierobežojošiem pasākumiem pret Korejas Tautas Demokrātisko Republiku







EIROPAS SAVIENĪBAS PADOME, ņemot vērā Līgumu par Eiropas Savienību, un jo īpaši tā 15. pantu, tā kā: (1) Apvienoto Nāciju Organizācijas Drošības padome 2006. gada 15. jūlijā pieņēma Rezolūciju 1695 (2006), (“ANO DPR 1695 (2006)”), kurā tā nosodīja Korejas Tautas Demokrātisko Republiku (KTDR) par ballistisko raķešu vairākkārtēju palaišanu 2006. gada 5. jūlijā. (2) Apvienoto Nāciju Organizācijas Drošības padome 2006. gada 14. oktobrī pieņēma Rezolūciju 1718 (2006) (“ANO DPR 1718 (2006)”), kurā tā nosodīja KTDR paziņojumu par veikto kodolizmēģinājumu 2006. gada 9. oktobrī, un pauda visdziļākās bažas par šāda izmēģinājuma neatbilstību Kodolieroču neizplatīšanas līgumam un starptautiskajiem centieniem visā pasaulē nostiprināt kodolieroču neizplatīšanu, kā arī par draudiem, kādus šis izmēģinājums rada reģiona un apkārtējo valstu mieram un stabilitātei. ANO Drošības padome tādējādi konstatēja reālus draudus starptautiskajam mieram un drošībai. (3) Eiropas Savienības Padome 2006. gada 17. oktobrī stingri nosodīja KTDR veikto kodolmateriālu sprādzienierīces izmēģinājumu un mudināja KTDR nekavējoties atgriezties pie sešu pušu sarunām, atteikties no visu kodolieroču un pastāvošās kodolprogrammas izmantošanas un pildīt savus pienākumus saskaņā ar Kodolieroču neizplatīšanas līgumu, tostarp nododot visas ar kodolmateriāliem saistītās darbības Starptautiskās atomenerģijas aģentūras pārbaudei. Padome arī paziņoja, ka tā pilnībā īstenos visas attiecīgās ANO DP rezolūcijas, jo īpaši ANO DPR 1695 (2006) un ANO DPR 1718 (2006). (4) ANO DPR 1718 (2006) aizliedz turpmāk uzskaitīto priekšmetu tiešu vai netiešu piegādi, pārdošanu vai nodošanu KTDR, ko īsteno dalībvalstu pilsoņi, vai ko veic no dalībvalstu teritorijas, vai kam izmanto kuģus, kuri kuģo ar to karogu, vai to lidaparātus: konkrēti konvencionālie ieroči, kā definēts ANO Konvencionālo ieroču reģistrā, vai saistīti materiāli, tostarp rezerves daļas vai priekšmeti, kā noteikusi ANO Drošības padome vai saskaņā ar ANO DPR 1718 (2006) 12. pantu izveidotā Komiteja (“Komiteja”). Padome uzskata, ka tajā būtu jāiekļauj arī citi konvencionālie ieroči, tostarp vismaz visas preces un tehnoloģija, kas iekļauta ES Kopējā militāro preču sarakstā. (5) ANO DPR 1718 (2006) arī ir aizliegts dalībvalstu valstspiederīgajiem vai no dalībvalstu teritorijas, vai, izmantojot kuģus, kuri kuģo ar dalībvalstu karogu, vai to lidaparātus, veikt attiecīgos ANO dokumentos uzskaitīto priekšmetu tiešu vai netiešu piegādi, pārdošanu vai nodošanu KTDR,, šie priekšmeti jo īpaši ietver tos priekšmetus, kuri ir Kodolmateriālu piegādātājvalstu grupas un Raķešu tehnoloģiju kontroles režīma sarakstos; kā arī citi materiāli, iekārtas, preces un tehnoloģijas, kas saistītas ar kodolraķetēm, ballistiskajām raķetēm vai citiem masu iznīcināšanas programmu ieročiem. (6) ANO DPR 1718 (2006) arī ir aizliegts sniegt tehniskas apmācības, pakalpojumus un palīdzību saistībā ar 4. un 5. apsvērumā minētajiem priekšmetiem, šis aizliegums būtu jāattiecina arī uz finansēšanu un finansiālu palīdzību. (7) ANO DPR 1718 (2006) arī aizliegts iepirkt 4. un 5. apsvērumā minētos priekšmetus no KTDR. (8) ANO DPR 1718 (2006) arī aizliegts KTDR piegādāt, pārdot vai nodot luksuspreces. (9) ANO DPR 1718 (2006) arī paredzēti pasākumi, lai novērstu to, ka to teritorijās ieceļo vai tās šķērso tādas personas un to ģimenes locekļi, ko Komiteja vai ANO Drošības padome ir atzinušas par atbildīgām par KTDR politiku attiecībā uz KTDR kodolmateriālu, ballistisko raķešu un citu masu iznīcināšanas ieroču programmām, tostarp atbalstot un sekmējot šīs programmas. (10) ANO DPR 1718 (2006) turklāt ir noteikta tādu līdzekļu, citu finanšu aktīvu un saimniecisko resursu iesaldēšana, kas pieder vai ko tieši vai netieši kontrolē personas vai vienības, kuras Komiteja vai ANO Drošības padome atzinusi par tādām, kas piedalās KTDR kodolmateriālu, ballistisko raķešu un citu masu iznīcināšanas ieroču programmās vai sniedz tām atbalstu, tostarp nelikumīgā ceļā; vai personas vai vienības, kas rīkojas minēto personu vārdā vai viņu vadībā, kā arī ir noteikts, ka līdzekļus, finanšu aktīvus un saimnieciskos resursus nedara pieejamus minētajām personām vai vienībām vai to interesēs. (11) Šo kopējo nostāju var grozīt, ja Padome uzskata, ka ir atbilstīgi piemērot ierobežojošus pasākumus citām personām, vienībām vai priekšmetiem, vai citām personu kategorijām, vienībām vai priekšmetiem. (12) Lai īstenotu konkrētus pasākumus, ir vajadzīga Kopienas rīcība, tā kā: IR PIEŅĒMUSI ŠO KOPĒJO NOSTĀJU.







1. pants

1. Turpmāk minēto priekšmetu un tehnoloģiju, tostarp programmatūras tieša vai netieša piegāde, pārdošana vai nodošana KTDR, ko īsteno dalībvalstu valstspiederīgie vai ko veic no dalībvalstu teritorijas vai caur to teritoriju, vai kam izmanto kuģus, kuri kuģo ar to karogu, vai to lidaparātus, ir aizliegta neatkarīgi no tā, vai to izcelsme ir to teritorijā:

a) ieroči un ar tiem saistīti visa veida materiāli, tostarp ieroči un munīcija, militārie transportlīdzekļi un aprīkojums, paramilitārais aprīkojums un visa iepriekšminētā rezerves daļas, izņemot transportlīdzekļus, kas nav kaujas transportlīdzekļi un kuri ir izgatavoti no materiāliem vai aprīkoti ar materiāliem, kas nodrošina ballistisko aizsardzību un paredzēti vienīgi ES un tās dalībvalstu personāla aizsardzības vajadzībām KTDR.

b) visi priekšmeti, materiāli, aprīkojums, preces un tehnoloģija, ko noteikusi ANO Drošības padome vai komiteja saskaņā ar ANO DPR 1718 (2006) 8. punkta a) apakšpunkta ii) daļu, ar ko varētu sniegt ieguldījumu KTDR kodolmateriālu, ballistisko raķešu un citu masu iznīcināšanas ieroču programmās.

▼M1

c) daži citi priekšmeti, materiāli, aprīkojums, preces un tehnoloģija, kas varētu sekmēt KTDR kodolmateriālu, ballistisko raķešu vai citu masu iznīcināšanas ieroču programmas. Eiropas Kopiena veic vajadzīgos pasākumus, lai noteiktu attiecīgos priekšmetus, attiecībā uz kuriem jāpiemēro šis noteikums.

▼B

2. Aizliegts arī:

a) jebkurai personai, vienībai vai struktūrai KTDR vai izmantošanai KTDR sniegt tehniskas apmācības, konsultācijas, pakalpojumus, palīdzību vai starpnieku pakalpojumus saistībā ar 1. punktā minētajiem priekšmetiem un tehnoloģiju, vai saistībā ar šo priekšmetu tiešu vai netiešu piegādi, ražošanu, uzturēšanu un izmantošanu;

b) tieši vai netieši jebkurai personai, vienībai vai struktūrai KTDR vai izmantošanai KTDR piešķirt finansējumu vai finanšu palīdzību saistībā ar 1. punktā minētajiem priekšmetiem un tehnoloģiju, tostarp, jo īpaši, piešķīrumus, aizdevumus un eksporta kredītu apdrošināšanu jebkādai šo priekšmetu pārdošanai, piegādei, nodošanai vai eksportēšanai vai ar tiem saistītām tehniskām apmācībām, konsultācijām, pakalpojumiem, palīdzībai vai starpnieku pakalpojumiem;

c) apzināti vai tīši piedalīties darbībās, kuru mērķis vai sekas ir apiet a) vai b) apakšpunktā minēto aizliegumu.

▼M1

3. Dalībvalstu valstspiederīgajiem vai izmantojot to kuģus, kuri kuģo ar attiecīgās dalībvalsts karogu, vai attiecīgās dalībvalsts lidaparātus, ir arī aizliegts no KTDR iepirkt 1. punktā minētos priekšmetus un tehnoloģijas, kā arī dalībvalstu valstspiederīgajiem sniegt 2. punktā minēto KTDR tehnisko apmācību, konsultācijas, pakalpojumus, palīdzību, finansējumu un finansiālu palīdzību neatkarīgi no tā, vai to izcelsme ir KTDR teritorijā vai ārpus tās.

▼M1

1.a pants

1. Dalībvalstis neuzņemas jaunas saistības attiecībā uz dotācijām, finansiālu palīdzību un koncesijas kredītiem KTDR, tostarp piedaloties starptautiskās finanšu iestādēs, izņemot gadījumus, kad tas tiek darīts humāniem un attīstības mērķiem, tieši pievēršoties civiliedzīvotāju vajadzībām vai veicinot atteikšanos no kodolieročiem. Dalībvalstis arī ievēro modrību, lai mazinātu pašreizējās saistības un, ja iespējams, izbeigtu tās.

2. Dalībvalstis nesniedz valsts finansiālu atbalstu tirdzniecībai ar KTDR, tostarp eksporta kredītus, garantijas vai apdrošināšanas polises saviem valstspiederīgajiem vai vienībām, kas iesaistītas šādā tirdzniecībā, ja šāds finansiāls atbalsts varētu sekmēt KTDR kodolmateriālu, ballistisko raķešu vai citu masu iznīcināšanas ieroču programmas vai darbības.

▼B

2. pants

Luksuspreču tieša vai netieša piegāde, pārdošana vai nodošana KTDR, ko īsteno dalībvalstu valstspiederīgie vai ko veic caur dalībvalstu teritoriju vai no tās, vai kam izmanto kuģus, kuri kuģo ar to karogu, vai to lidaparātus, ir aizliegta neatkarīgi no tā, vai to izcelsme ir to teritorijā vai ārpus tās.

▼M1

3. pants

1. Dalībvalstis veic vajadzīgos pasākumus, lai to teritorijā neieceļotu un lai to robežas nešķērsotu:

a) I pielikumā iekļautās Komitejas vai ANO Drošības padomes norādītās personas (arī to ģimenes locekļi), kuras ir atbildīgas par KTDR politiku – tostarp to atbalstot un veicinot – attiecībā uz KTDR kodolmateriālu, ballistisko raķešu un citu masu iznīcināšanas ieroču programmām;

b) II pielikumā iekļautās personas, kas nav iekļautas I pielikumā un kas ir atbildīgas par KTDR kodolmateriālu, ballistisko raķešu un citu masu iznīcināšanas ieroču programmām, tostarp to atbalstīšanu un veicināšanu;

c) III pielikumā iekļautās personas, kas nav iekļautas I pielikumā vai II pielikumā un kas uz dalībvalstu teritoriju, caur to vai no tās, vai izmantojot dalībvalstu valstspiederīgo starpniecību, vai izmantojot saskaņā ar to tiesību aktiem izveidotu vienību starpniecību, vai ar personu vai to teritorijā esošu finanšu iestāžu starpniecību sniedz finanšu pakalpojumus vai nodod finanšu vai citus aktīvus vai līdzekļus, kuri varētu sekmēt KTDR kodolmateriālu, ballistisko raķešu vai citu masu iznīcināšanas ieroču programmas.

2. Šā panta 1. punkta a) apakšpunktu nepiemēro, ja Komiteja katrā atsevišķā gadījumā konstatē, ka šāds ceļojums ir pamatots ar humāno vajadzību apsvērumiem, tostarp reliģiska pienākuma apsvērumiem, vai ja Komiteja secina, ka šāds izņēmums citādi sekmētu ANO DPR 1718 (2006) vai ANO DPR 1874 (2009) mērķu sasniegšanu.

3. Šā panta 1. punkts neliek dalībvalstij aizliegt saviem valstspiederīgajiem ieceļot tās teritorijā.

4. Šā panta 1. punkts neskar gadījumus, ja dalībvalstij saistības uzliek starptautiskas tiesības, proti:

i) kā starptautiskas starpvaldību organizācijas uzņēmējvalstij;

ii) kā Apvienoto Nāciju Organizācijas sasauktas vai tās aizgādnībā rīkotas starptautiskas konferences uzņēmējvalstij;

iii) saskaņā ar daudzpusēju nolīgumu, ar ko piešķir privilēģijas un imunitāti;

iv) saskaņā ar 1929. gada Samierināšanās līgumu (Laterāna pakts), ko noslēdza Svētais Krēsls (Vatikāna Pilsētvalsts) un Itālija.

5. Šā panta 4. punktu uzskata par piemērojamu arī gadījumos, ja kāda dalībvalsts ir Eiropas Drošības un sadarbības organizācijas (EDSO) uzņēmējvalsts.

6. Padomi pienācīgi informē par visiem gadījumiem, kad dalībvalsts piešķir izņēmumu saskaņā ar 4. un 5. punktu.

7. Dalībvalstis var piešķirt izņēmumus 1. punktā paredzētajiem pasākumiem, ja ceļošana ir attaisnojama steidzamu humānu iemeslu dēļ vai tāpēc, lai piedalītos starpvaldību sanāksmēs, tostarp tajās, ko atbalsta Eiropas Savienība vai rīko dalībvalsts, kas ir EDSO prezidentvalsts, un kur notiek politisks dialogs, kurš tieši atbalsta demokrātiju, cilvēktiesības un tiesiskumu KTDR.

8. Dalībvalsts, kas vēlas piešķirt 7. punktā minētos izņēmumus, par to rakstiski paziņo Padomei. Izņēmumu uzskata par piešķirtu, ja viens vai vairāki Padomes locekļi rakstiski neiebilst pret šādu rīcību divās darbdienās no brīža, kad saņemts paziņojums par ierosināto izņēmumu. Ja viens vai vairāki Padomes locekļi iebilst, Padome ar kvalificētu balsu vairākumu var pieņemt lēmumu piešķirt ierosināto izņēmumu.

9. Gadījumos, kad saskaņā ar 4., 5. un 7. punktu dalībvalsts atļauj I, II vai III pielikumā minētajām personām ieceļot dalībvalstī vai šķērsot tās teritoriju, atļauju piešķir tikai tādiem nolūkiem, kādiem tā ir paredzēta, un tikai attiecīgajām personām.

10. Ja izņēmums ir piešķirts, dalībvalstis paziņo Komitejai par to, ka dalībvalstu teritorijā ieceļo vai to šķērso I pielikumā minētās personas.

▼B

4. pants

▼M1

1. Iesaldē visus līdzekļus un saimnieciskos resursus, kas ir šādu personu un vienību tiešā vai netiešā īpašumā, valdījumā, turējumā vai kontrolē:

a) I pielikumā iekļautās Komitejas vai ANO Drošības padomes norādītās personas un vienības, kuras ir iesaistītas KTDR kodolmateriālu, ballistisko raķešu un citu masu iznīcināšanas ieroču programmās vai sniedz tām atbalstu, tostarp ar nelikumīgu līdzekļu palīdzību;

b) II pielikumā iekļautās personas un vienības, kas nav iekļautas I pielikumā un kas ir atbildīgas par KTDR kodolmateriālu, ballistisko raķešu un citu masu iznīcināšanas ieroču programmām, vai personas vai vienības, kas rīkojas to vārdā vai vadībā, vai tādas vienības, kas atrodas to īpašumā vai kontrolē;

c) III pielikumā iekļautās personas un vienības, kas nav iekļautas I pielikumā vai II pielikumā un kas uz dalībvalstu teritoriju, caur to vai no tās, vai izmantojot dalībvalstu valstspiederīgo starpniecību, vai izmantojot saskaņā ar to tiesību aktiem izveidotu vienību starpniecību, vai ar personu vai to teritorijā esošu finanšu iestāžu starpniecību, sniedz finanšu pakalpojumus vai nodod finanšu vai citus aktīvus vai līdzekļus, kuri varētu sekmēt KTDR kodolmateriālu, ballistisko raķešu vai citu masu iznīcināšanas ieroču programmas, vai personas vai vienības, kas rīkojas to vārdā vai vadībā, vai tādas vienības, kas atrodas to īpašumā vai kontrolē.

▼B

2. 1. punktā minētajām personām un vienībām, vai tām par labu tieši vai netieši nedara pieejamus nekādus līdzekļus.

3. Izņēmumi pieļaujami gadījumos, ja līdzekļi un saimnieciskie resursi:

a) nepieciešami, lai apmierinātu pamatvajadzības, tostarp maksājumus par pārtikas produktiem, īri vai hipotēku, zālēm un ārstniecisko palīdzību, nodokļu, apdrošināšanas prēmiju un komunālo pakalpojumu maksājumus;

b) paredzēti vienīgi atbilstīgu honorāru samaksai un atlīdzībai par izdevumiem saistībā ar juridiskajiem pakalpojumiem; vai

c) paredzēti vienīgi nodevu maksājumiem vai pakalpojumu maksājumiem par iesaldēto līdzekļu un saimniecisko resursu pastāvīgu turēšanu un saglabāšanu atbilstīgi attiecīgās valsts tiesību aktiem,

pēc tam, kad attiecīgā dalībvalsts nosūtījusi Komitejai paziņojumu par nodomu vajadzības gadījumā atļaut pieeju šādiem līdzekļiem, citiem finanšu aktīviem un saimnieciskajiem resursiem un, ja Komiteja piecu darba dienu laikā pēc šāda paziņojuma nav pieņēmusi pretēju lēmumu.

4. Izņēmumi pieļaujami arī gadījumos, ja:

a) līdzekļi vai saimnieciskie resursi ir nepieciešami ārkārtas izdevumiem pēc tam, kad attiecīgā dalībvalsts ir nosūtījusi paziņojumu Komitejai un Komiteja to ir apstiprinājusi, vai

b) uz līdzekļiem vai saimnieciskajiem resursiem attiecas tiesisks, administratīvs vai arbitrāžas noteikts apgrūtinājums vai spriedums; tādā gadījumā šos līdzekļus un saimnieciskos resursus var izmantot, lai apmierinātu šādu apgrūtinājumu vai spriedumu, ja vien apgrūtinājums vai spriedums stājies spēkā pirms ANO DPR 1718 (2006) pieņemšanas dienas, ja tas nav par labu 1. punktā minētai personai vai vienībai un ja attiecīgā dalībvalsts par to nosūtījusi paziņojumu Komitejai.

5. Šā panta 2. punktu nepiemēro šādiem iesaldētu kontu papildinājumiem:

a) procentiem vai citiem ietaupījumiem no šiem kontiem; vai

b) maksājumiem saskaņā ar līgumiem, nolīgumiem vai saistībām, kas noslēgtas vai radušās pirms 2006. gada 14. oktobra,

ar noteikumu, ka visiem šādiem procentiem, citiem ieņēmumiem un maksājumiem turpina piemērot 1. punktu.

▼M1

4.a pants

1. Lai nepieļautu to, ka finanšu pakalpojumus sniedz vai tādus finanšu vai citus aktīvus vai līdzekļus nodod uz dalībvalstu teritoriju, caur to vai no tās, vai izmantojot dalībvalstu valstspiederīgo starpniecību, vai izmantojot saskaņā ar to tiesību aktiem izveidotu vienību starpniecību, vai ar personu vai to jurisdikcijā esošu finanšu iestāžu starpniecību, kuri var sekmēt KTDR kodolmateriālu, ballistisko raķešu vai citu masu iznīcināšanas ieroču programmas vai darbības, dalībvalstis pastiprināti uzrauga to jurisdikcijā esošo finanšu iestāžu darbības ar:

a) finanšu vienībām, kuru domicils ir KTDR;

b) ar finanšu vienību, kuru domicils ir KTDR, filiālēm un meitasuzņēmumiem, kas ir dalībvalstu jurisdikcijā, kā uzskaitīts IV pielikumā;

c) ar finanšu vienību, kuru domicils ir KTDR, filiālēm un meitasuzņēmumiem, kas nav dalībvalstu jurisdikcijā, kā uzskaitīts V pielikumā; un

d) ar finanšu vienībām, kuru domicils nav KTDR un kuras nav dalībvalstu jurisdikcijā, bet kuras ir tādu personu un vienību kontrolē, kam ir domicils KTDR, kā uzskaitīts V pielikumā,

lai izvairītos no šādām darbībām, kas sekmē KTDR kodolmateriālu, ballistisko raķešu vai citu masu iznīcināšanas ieroču programmas vai darbības.

2. Minēto iemeslu dēļ finanšu iestādēm, veicot darbības ar finanšu vienībām, kas minētas 1. punktā, liek:

a) nepārtraukti uzraudzīt kontu darbību, tostarp izmantojot klienta uzticamības pārbaudes programmas un ņemot vērā pienākumus saistībā ar nelikumīgi iegūtu līdzekļu legalizēšanu un terorisma finansēšanu;

b) pieprasīt, lai tiek aizpildītas visas maksājuma norādījumu informācijas ailes, kas attiecas uz attiecīgā darījuma maksātāju un saņēmēju, un atteikties veikt darījumu, ja šāda informācija nav sniegta;

c) piecus gadus saglabāt visu darījumu dokumentāciju un pēc pieprasījuma nodrošināt valsts iestādēm piekļuvi tai;

d) ja dalībvalstīm ir aizdomas vai pieņemams pamats uzskatīt, ka līdzekļi ir saistīti ar KTDR kodolmateriālu, ballistisko raķešu vai citu masu iznīcināšanas ieroču programmu vai darbību finansēšanu, tūlīt ziņot par aizdomām Finanšu ziņu vākšanas vienībai (Financial Intelligence Unit – FIU) vai citai attiecīgās dalībvalsts norādītai kompetentai iestādei. FIU vai citai šādai kompetentai iestādei ir pagaidu tieša vai netieša piekļuve finanšu, administratīviem un tiesībaizsardzības iestāžu datiem, kas tai vajadzīgi, lai pienācīgu veiktu savus uzdevumus, tostarp aizdomīgo darījumu ziņojumu analīzi.

▼M1

5. pants

1. Saskaņā ar savām valsts iestādēm un tiesību aktiem un atbilstīgi starptautiskām tiesībām dalībvalstis savā teritorijā pārbauda visas kravas, kas tiek sūtītas uz KTDR un kas ienāk no KTDR, ja to rīcībā ir informācija, kas nodrošina pieņemamu pamatu uzskatīt, ka kravā ir priekšmeti, kuru piegāde, pārdošana, nosūtīšana vai eksportēšana ir aizliegta saskaņā ar šo kopējo nostāju.

2. Dalībvalstis pārbauda – ar karoga valsts piekrišanu – kuģus atklātā jūrā, ja to rīcībā ir informācija, kas nodrošina pieņemamu pamatu uzskatīt, ka šādu kuģu kravā ir priekšmeti, kuru piegāde, pārdošana, nosūtīšana vai eksportēšana ir aizliegta saskaņā ar šo kopējo nostāju.

3. Dalībvalstis saskaņā ar saviem tiesību aktiem iesaistās pārbaudēs saskaņā ar 1. un 2. punktu.

4. Dalībvalstis saskaņā ar saviem tiesību aktiem izveido informācijas apmaiņas mehānismus 1. un 2. punktā minēto attiecīgu pārbaudes datu vākšanai un nosūtīšanai, piemēram, izcelsme, saturs un galamērķis.

5. Veicot 1. un 2. punktā minētās pārbaudes, dalībvalstis konfiscē un likvidē priekšmetus, kuru piegāde, pārdošana, nosūtīšana vai eksportēšana ir aizliegta saskaņā ar šo kopējo nostāju atbilstīgi ANO DPR 1874 (2009) 14. pantam.

6. Dalībvalstu valstspiederīgajiem vai dalībvalstu teritorijās aizliedz KTDR kuģiem sniegt pakalpojumus degvielas iepildīšanai tvertnēs vai citus piegādes pakalpojumus, ja dalībvalstu rīcībā ir informācija, kas nodrošina pieņemamu pamatu uzskatīt, ka ar kuģiem tiek pārvadāti priekšmeti, kuru piegāde, pārdošana, nosūtīšana vai eksportēšana ir aizliegta saskaņā ar šo kopējo nostāju, izņemot gadījumus, kad šādu pakalpojumu sniegšana ir vajadzīga humānos nolūkos vai kamēr krava tiek pārbaudīta, un saskaņā ar 1., 2. un 4. punktu šos priekšmetus vajadzības gadījumā konfiscē un likvidē.

▼M1

5.a pants

Dalībvalstis veic vajadzīgos pasākumus, lai saglabātu modrību un novērstu to, ka to teritorijās vai to valstspiederīgie specializēti māca vai apmāca KTDR valstspiederīgos jomās, kas varētu sekmēt KTDR ar kodolieroču izplatīšanu saistītas darbības un kodolieroču piegādes sistēmu attīstību.

▼M1

6. pants

1. Padome sagatavo I pielikumā sniegto sarakstu un izdara jebkuras izmaiņas tajā, pamatojoties uz Komitejas vai Drošības padomes noteikto.

2. Padome pēc dalībvalstu vai Komisijas ierosinājuma ar vienprātīgu lēmumu izveido II, III, IV un V pielikuma sarakstus un pieņem tajos grozījumus.

7. pants

1. Šo kopējo nostāju pārskata un vajadzības gadījumā groza, jo īpaši attiecībā uz tām personu, vienību vai priekšmetu kategorijām vai citām personām, vienībām vai priekšmetiem, kurām jāpiemēro ierobežojošie pasākumi, vai ņemot vērā attiecīgās Drošības padomes rezolūcijas.

2. Pasākumus, kas minēti 3. panta 1. punkta b) un c) apakšpunktā un 4. panta 1. punkta b) un c) apakšpunktā, pārskata regulāri un vismaz reizi 12 mēnešos. Tos pārstāj piemērot attiecībā uz attiecīgām personām un vienībām, ja Padome saskaņā ar 6. panta 2. punktā minēto procedūru secina, ka vairs netiek izpildīti nosacījumi to piemērošanai.

▼B

8. pants

Šī kopējā nostāja stājas spēkā tās pieņemšanas dienā.

9. pants

Šo kopējo nostāju publicē Eiropas Savienības Oficiālajā Vēstnesī.

▼M1









PIELIKUMS

▼M2

I PIELIKUMS







a) Kopējās nostājas 3. panta 1. punkta a) apakšpunktā un 4. panta 1. punkta a) apakšpunktā minēto personu saraksts Vārds Pieņemtais vārds Dzimšanas datums Datums, kad iekļauts sarakstā Cita informācija 1. Yun Ho-jin zināms kā Yun Ho-chin 13.10.1944. 16.7.2009. Namchongang Trading Corporation direktors, pārrauga preču importu, kas vajadzīgas urāna bagātināšanas programmai. 2. Ri Je-son zināms kā Ri Che-son 1938. 16.7.2009. Galvenā atomenerģijas biroja (GAB) direktors, birojs ir galvenā iestāde, kas vada Korejas Tautas Demokrātiskās Republikas kodolprogrammu; atbalsta vairākas ar kodoljautājumiem saistītas darbības, tostarp Yongbyon Kodolpētījumu centra un Namchongang Trading Corporation darbību GAB vadībā. 3. Hwang Sok-hwa 16.7.2009. Direktors Galvenajā atomenerģijas birojā (GAB); iesaistīts Korejas Tautas Demokrātiskās Republikas kodolprogrammā; būdams GAB Zinātniskā atbalsta biroja priekšnieks, darbojās Zinātnes komitejā Apvienotā Kodolpētījumu institūta paspārnē. 4. Ri Hong-sop 1940. 16.7.2009. Bijušais Yongbyon Kodolpētījumu centra direktors, pārraudzīja trīs galvenos objektus, kuri palīdz ieroču klases plutonija ražošanā, proti, degvielas ražošanas iekārtu, kodolreaktoru un atkārtotas pārstrādes iekārtu. 5. Han Yu-ro 16.7.2009. Korea Ryongaksan General Trading Corporation direktors, iesaistīts Korejas Tautas Demokrātiskās Republikas ballistisko raķešu programmā.







b) Kopējās nostājas 4. panta 1. punkta a) apakšpunktā minēto vienību saraksts Nosaukums Pieņemtais nosaukums Atrašanās vieta Datums, kad iekļauts sarakstā Cita informācija 1. Korea Mining Development Trading Corporation zināms kā CHANGGWANG SINYONG CORPORATION; zināms kā EXTERNAL TECHNOLOGY GENERAL CORPORATION; zināms kā DPRKN MINING DEVELOPMENT TRADING COOPERATION; zināms kā KOMID Centrālais rajons, Phenjana, KTDR 24.4.2009. Galvenais ieroču tirgotājs un galvenais tādu preču un iekārtu eksportētājs, kas saistītas ar ballistiskajām raķetēm un parastajiem ieročiem. 2. Korea Ryonbong General Corporation zināms kā KOREA YONBONG GENERAL CORPORATION; iepriekš zināms kā LYONGAKSAN GENERAL TRADING CORPORATION Pot’onggang rajons, Phenjana, KTDR; Rakwon-dong, Pothonggang rajons, Phenjana, KTDR 24.4.2009. Aizsardzības konglomerāts, kas specializējas iegādē KTDR aizsardzības nozarēm un atbalsta sniegšanā minētās valsts pārdošanas darījumiem, kas saistīti ar militāro jomu. 3. Tanchon Commercial Bank iepriekš zināma ar nosaukumu CHANGGWANG CREDIT BANK; iepriekš zināma ar nosaukumu KOREA CHANGGWANG CREDIT BANK Saemul 1-Dong Pyongchon rajons, Phenjana, KTDR 24.4.2009. KTDR galvenā finanšu iestāde parasto ieroču, ballistisko raķešu un tādu preču pārdošanai, kas saistītas ar minēto ieroču komplektāciju un ražošanu. 4. Namchongang Trading Corporation zināms kā NGC; zināms kā NAMCHONGANG TRADING; zināms kā NAM CHON GANG CORPORATION; zināms kā NOMCHONGANG TRADING CO.; zināms kā NAM CHONG GAN TRADING CORPORATION Phenjana, KTDR 16.7.2009. Namchongang ir KTDR tirdzniecības uzņēmums, kas pakļauts Galvenajam atomenerģijas birojam (GAB). Namchongang ir bijis iesaistīts kādā KTDR kodoliekārtā konstatētu Japānas izcelsmes vakuuma sūkņu iepirkumā, kā arī kādā kodolmateriālu pirkšanas darījumā ar kādu Vācijas iedzīvotāju. Uzņēmums arī ir bijis iesaistīts alumīnija cauruļu un citu iekārtu iegādē, kas īpaši piemērotas urāna bagātināšanas programmai 20. gs. deviņdesmito gadu beigās. Uzņēmuma pārstāvis ir kāds bijušais diplomāts, kurš strādāja par KTDR pārstāvi Starptautiskās Atomenerģijas aģentūras (SAEA) inspekcijā Yongbyon kodoliekārtās 2007. gadā. Namchongang rīcība izplatīšanas jomā rada dziļas bažas, zinot KTDR agrākās izplatīšanas darbības. 5. Hong Kong Electronics zināms kā HONG KONG ELECTRONICS KISH CO Sanaee St., Kiša sala, Irāna 16.7.2009. Uzņēmums pieder bankai Tanchon Commercial Bank un KOMID vai tie kontrolē uzņēmumu, vai arī uzņēmums rīkojas vai tiek uzskatīts, ka rīkojas, to interesēs vai to vārdā. Kopš 2007. gada Hong Kong Electronics ir pārskaitījis miljoniem dolāru ar izplatīšanu saistītus līdzekļus bankas Tanchon Commercial Bank un KOMID vārdā (Komiteja abas vienības iekļāva sarakstā 2009. gada aprīlī). Hong Kong Electronics ir veicinājis naudas plūsmu no Irānas uz KTDR KOMID vārdā. 6. Korea Hyoksin Trading Corporation zināms kā KOREA HYOKSIN EXPORT AND IMPORT CORPORATION Rakwon-dong, Pothonggang rajons, Phenjana, KTDR 16.7.2009. Phenjanā izvietots KTDR uzņēmums, kurš ir pakļauts uzņēmumam Korea Ryonbong General Corporation (Komiteja to iekļāva sarakstā 2009. gada aprīlī) un iesaistīts masu iznīcināšanas ieroču izstrādē. 7. Galvenais Atomenerģijas birojs (GAB) zināms kā Atomenerģijas ģenerāldepartaments (GDAE) Haeudong, Pyongchen rajons, Phenjana, KTDR 16.7.2009. GAB ir atbildīgs par KTDR kodolprogrammu, kurā ietilpst Yongbyon kodolpētījumu centrs un tā 5 MWe (25 MWt) plutonija ražošanas pētījumu reaktors, kā arī degvielas ražošanas un atkārtotas apstrādes iekārtas. GAB ir rīkojis tikšanās un sarunas ar Starptautisko Atomenerģijas aģentūru par kodoljautājumiem. GAB ir galvenā KTDR valdības aģentūra, kura pārrauga kodolprogrammas, tostarp Yongbyon kodolpētījumu centra darbību. 8. Korean Tangun Trading Corporation Phenjana, KTDR 16.7.2009. Korea Tangun Trading Corporation ir pakļauts KTDR Otrai dabaszinātņu akadēmijai un galvenokārt ir atbildīgs par preču un tehnoloģiju iepirkšanu KTDR aizsardzības jomas pētījumu un attīstības programmu atbalstam, tostarp, bet ne tikai, par masu iznīcināšanas ieroču un to piegādes sistēmu programmām un iepirkumiem, kā arī tādu materiālu iepirkumiem, uz kuriem attiecas kontroles vai aizlieguma noteikumi saistībā ar attiecīgiem daudzpusējiem kontroles režīmiem.

▼M1

II pielikums

3. panta 1. punkta b) apakšpunktā un 4. panta 1. punkta b) apakšpunktā minēto personu un vienību saraksts

III pielikums

3. panta 1. punkta c) apakšpunktā un 4. panta 1. punkta c) apakšpunktā minēto personu un vienību saraksts

IV pielikums

4.a panta 1. punkta b) apakšpunktā minēto filiāļu un meitasuzņēmumu saraksts

V pielikums

4.a panta 1. punkta c) un d) apakšpunktā minēto meitasuzņēmumu un finanšu vienību saraksts